**Alexandre Texier** (s. 13. syyskuuta 1999 Grenoble, Ranska) on ranskalainen jääkiekkoilija, joka pelaa NHL-seura Columbus Blue Jacketsin organisaatiossa. Hän on pelipaikaltaan keskushyökkääjä, mutta Texier osaa pelata myös laidassa. Blue Jackets varasi hänet 45. pelaajana NHL:n varaustilaisuudessa 2017, jolloin Texieristä tuli pienimmällä numerolla NHL:ään varattu ranskalaispelaaja. Texier on pelannut urallaan NHL:n lisäksi Ranskan pääsarjassa, SM-liigassa, AHL:ssa ja Sveitsin pääsarjassa.

Ura
---

### Seuraura

Texier on Brûleurs de Loups de Grenoblen kasvatti. Hän oli kaudella 2014–2015 seuran B-nuorten paras pistemies tehoilla 16+18=34. Texier voitti myös koko Ranskan B-juniorisarjan pudotuspelien pistepörssin tehoilla 6+6=12. Hän voitti kauden päätteeksi sarjan mestaruuden. Kaudella 2015–2016 Texier voitti ylivoimaisesti koko Ranskan B-juniorisarjan piste- ja maalipörssin tehoilla 40+30=70, josta tuli koko sarjan kaikkien aikojen yhden kauden runkosarjan piste- ja maaliennätys. Piste-ennätys oli aiemmin Roman Carpentierin (63 tehopistettä) hallussa kaudelta 2010–2011 ja maaliennätys Matthias Terrierin (35 maalia) hallussa kaudelta 2008–2009. Texier voitti myös Ranskan B-juniorisarjan pudotuspelien piste-, maali- ja syöttöpörssin tehoilla 9+12=21, joista tuli sarjan yhden kauden piste- ja syöttöennätys.

Huhtikuussa 2017 Texier teki sopimuksen Grenoblen miesten joukkueen kanssa. Hän debytoi Ligue Magnusissa Texierin 17-vuotissyntymäpäivänä 13. syyskuuta 201] vieraissa Ducs de Dijonia vastaan ja onnistui heti tekemään kypärätempun Grenoblen voitettua ottelun 2–6. Hän teki tulokaskautensa 2016–2017 aikana kaikkiaan 40 runkosarjaottelussa tehot 10+9=19 ja 12 playoff-ottelussa tehot 5+5=10. Texier palkittiin kauden päätteeksi sarjan parhaana tulokkaana Trophée Jean-Pierre Graffilla.

Columbus Blue Jackets varasi Texierin ensimmäisenä pelaajanaan toisella kierroksella 45. pelaajana NHL:n varaustilaisuudessa 2017. Hän nousi Tim Bozonin (64. varaus vuonna 2012) ohi pienimmällä numerolla NHL:ään varatuksi ranskalaispelaajaksi. Texierista tuli myös ensimmäinen Ranskan pääsarjatasolta NHL:ään varattu pelaaja. Samana kesänä hänet varasi myös QMJHL-joukkue Baie-Comeau Drakkar 17. pelaajana CHL:n varaustilaisuudessa. Texier oli omien sanojensa mukaan ollut siirtymässä NHL:n varaustilaisuuden jälkeen myös joko Suomeen tai Ruotsiin. Lopulta hän teki heinäkuussa kaksivuotisen sopimuksen SM-liigajoukkue Kalevan Pallon kanssa. Texier teki siellä kaudella 2017–2018 53 runkosarjaottelussa tehot 13+9=22, kuudessa playoff-ottelussa tehot 1+1=2 ja kolmessa Mestarien liigan ottelussa kolme syöttöpistettä. Hän oli runkosarjassa KalPan kolmanneksi paras maalintekijä.

Toukokuussa 2018 Texier teki kolmivuotisen tulokassopimuksen Columbus Blue Jacketsin kanssa. Hän jatkoi kaudella 2018–2019 kuitenkin vielä lainalla KalPassa, jonka sisäisen piste- ja syöttöpörssin Texier voitti tehoilla 14+27=41. Hän voitti kauden aikana myös Spengler Cupin. KalPan kauden päätyttyä, maaliskuussa 2019 Texier siirtyi AHL-joukkue Cleveland Monstersin vahvuuteen. Hän pelasi siellä piste per peli -tahdilla seitsemän ottelua tehopistein 5+2=7, kunnes Texier nostettiin huhtikuussa Blue Jacketsin NHL-joukkueen vahvuuteen. Hän teki NHL-debyyttinsä runkosarjan toiseksi viimeisellä kierroksella 5. huhtikuuta 2019 vieraissa New York Rangersia vastaan. NHL-uransa avausmaalin Texier teki seuraavassa ottelussa, runkosarjan päätöskierroksella 6. huhtikuuta vieraissa Ottawa Senatorsia vastaan. Pudotuspelien ensimmäisen kierroksen neljännessä ottelussa 16. huhtikuuta 2019 Tampa Bay Lightningia vastaan Texier teki NHL-uransa kaksi ensimmäistä pudotuspelimaaliaan. Hänestä tuli Blue Jacketsin seurahistorian nuorin playoff-maalin tehnyt pelaaja 19 vuoden ja 215 päivän ikäisenä. Joukkue eteni ottelun jälkeen konferenssivälieriin. Texier pelasi pudotuspeleissä kahdeksan ottelua tehopistein 2+1=3. Hän pelasi myös yhden playoff-ottelun farmijoukkue Monstersissa.

Syksyn 2019 harjoitusleirin päätteeksi Texier otti paikan Columbus Blue Jacketsin NHL-kauden 2019–2020 avauskokoonpanosta. Hän pelasi joukkueen vahvuudessa koko kauden ja teki varsinaisen tulokaskautensa aikana runkosarjassa 36 ottelussa tehot 6+7=13, kunnes selkävamma päätti Texierin runkosarjan tammikuussa 2020. Hän kuitenkin kuntoutui elokuussa alkaneisiin pudotuspeleihin, joissa Texier teki kymmenessä ottelussa neljä syöttöpistettä.

Syyskuussa 2020 Blue Jackets lainasi Texierin takaisin KalPaan marraskuun 2020 loppuun saakka voimassa olevalla sopimuksella. Hän oli Kuopiossa jo karanteenissa saavuttuaan Suomeen koronaviruspandemian aikana, mutta Texier ei kuitenkaan kerennyt pelata otteluakaan joukkueessa. Hänen lähipiirissään lokakuussa tapahtuneen vakavan sairastapauksen vuoksi Texier matkusti takaisin Ranskaan ja hänen lainasopimuksensa KalPan kanssa purettiin. Jo samana päivänä Texierin vahvistettiin palaavan toistaiseksi voimassa olevalla lainasopimuksella kasvattajaseuraansa Brûleurs de Loups de Grenobleen. Hän pelasi siellä kaksi ottelua, kunnes Texier palasi Pohjois-Amerikkaan.

Texier pelasi kauden 2020–2021 loppuun Blue Jacketsissa ja teki 15 pistettä 49 ottelussa. Kauden jälkeen hän solmi seuran kanssa kahden vuoden jatkosopimuksen. Texier pelasi kaudella 2021–2022 ennen loukkaantumistaan 36 ottelua ja teki niissä 20 pistettä. Hän ei palannut enää kokoonpanoon, sillä hän jätti marraskuussa 2022 joukkueen henkilökohtaisten syiden takia. Blue Jackets antoi Texierille luvan poistumiseen. Texierin piti palata seuraavaksi kaudeksi, mutta hän päätti jäädä kuitenkin vielä vuodeksi Eurooppaan. Hän pelasi kauden 2022–2023 Sveitsin pääsarjan ZSC Lionsissa, jonka kotikaupunki Zürich on suhteellisen lähellä Texierin omaa kotikaupunkia Grenoblea. Texier teki Sveitsissä 35 pistettä 46 ottelussa.

### Maajoukkueura

Texier pelasi alle 18-vuotiaiden IA-divisioonan MM-kilpailuissa vuosina 2015, 2016 ja 2017, joista vuoden 2017 turnaus päättyi kultaan ja vuoden 2015 turnaus pronssiin. Vuoden 2016 turnauksessa hän oli Ranskan paras pistemies ja syöttäjä tehoilla 2+4=6. Vuoden 2017 turnauksessa Texier toimi joukkueen kapteenina. Hänet valittiin turnauksen parhaaksi hyökkääjäksi.

Texier pelasi myös alle 20-vuotiaiden IA-divisioonan MM-kilpailuissa vuosina 2017 ja 2018, joista ensimmäinen turnaus päättyi pronssiin. Jälkimmäisessä turnauksessa hän jakoi Ranskan sisäisen syöttöpörssin voiton Louis Petit'n kanssa neljällä syöttöpisteellään.

Texier teki maajoukkuedebyyttinsä vain 17-vuotiaana Euro Ice Hockey Challengessa 9. helmikuuta 2017 Norjaa vastaan. Texier sai ottelussa syöttöpisteen Olivier Dame-Malkan tekemään maaliin, joka jäi Ranskan 1–4-tappioon päättyneen ottelun ainoaksi maaliksi. Ensimmäisen maajoukkuemaalinsa Texier teki seuraavassa ottelussa 10. helmikuuta Slovakiaa vastaan.

Texier on edustanut Ranskaa MM-kilpailuissa vuosina 2018, 2019, 2022 ja 2023. Yhteensä Texier on pelannut 44 maaottelua tehopistein 11+15=26. Ensimmäisessä turnauksessa hänet valittiin Slovakiaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Vuoden 2019 turnaus päättyi putoamiseen IA-divisioonaan.

Pelityyli
---------

*HockeyProspect.com Black Bookin* raportin mukaan Texierilla on erinomaiset kiekolliset taidot ja mailankäsittelytaidot. Hän hallitsee kiekkoa myös pienessä tilassa ja on nopea luistelija. Texier on luova ja hyvä käsistään, eikä hän juuri pidä kiekkoa liian kauan. *Red Line Reportin* mukaan Texierilla on kova ja tarkka laukaus, jota hän voisi käyttää useammin. Texier pysyy koko ajan liikkeessä ja hän tuo energiaa hyökkäyspäähän. Texier pelaa paineen alla varsin rauhallisesti, eikä hän panikoi kiekollisena, mutta pitää *Red Line Reportin* mukaan sitä ajoittain liian kauan.

Perhe
-----

Texierin isä Fabrice pelasi omalla urallaan puolustajana Brûleurs de Loups de Grenoblen miesten joukkueessa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2013–2014 | Brûleurs de Loups de Grenoble | Ranska U18 | 8 | 7 | 4 | 11 | 4 | – | – | – | – | – |
| 2014–2015 | Brûleurs de Loups de Grenoble | Ranska U18 | 17 | 16 | 18 | 34 | 32 | 6 | 6 | 6 | 12 | 6 | U18d1 A | 5 | 2 | 0 | 2 | 12 |
| 2015–2016 | Brûleurs de Loups de Grenoble | Ranska U18 | 17 | 40 | 30 | 70 | 26 | 6 | 9 | 12 | 21 | 10 | U18d1 A | 5 | 2 | 4 | 6 | 6 |
|  | Brûleurs de Loups de Grenoble | Ranska U22 | 11 | 9 | 8 | 17 | 14 | – | – | – | – | – |
| 2016–2017 | Brûleurs de Loups de Grenoble | Ranska | 40 | 10 | 9 | 19 | 69 | 12 | 5 | 5 | 10 | 12 | U18d1 A | 5 | 2 | 3 | 5 | 6 |
|  |  |  |  |  |  |  |  |  |  |  |  |  | JMMd1 A | 5 | 1 | 7 | 8 | 4 |
| 2017–2018 | KalPa | SM-liiga | 53 | 13 | 9 | 22 | 38 | 6 | 1 | 1 | 2 | 25 | JMMd1 A | 5 | 0 | 4 | 4 | 8 |
|  |  |  |  |  |  |  |  |  |  |  |  |  | MM | 7 | 0 | 3 | 3 | 10 |
| 2018–2019 | KalPa | SM-liiga | 55 | 14 | 27 | 41 | 36 | – | – | – | – | – | MM | 7 | 1 | 2 | 3 | 6 |
|  | Columbus Blue Jackets | NHL | 2 | 1 | 0 | 1 | 0 | 8 | 2 | 1 | 3 | 2 |
|  | Cleveland Monsters | AHL | 7 | 5 | 2 | 7 | 4 | 1 | 0 | 0 | 0 | 2 |
| 2019–2020 | Columbus Blue Jackets | NHL | 36 | 6 | 7 | 13 | 10 | 10 | 0 | 4 | 4 | 2 |
| 2020–2021 | Brûleurs de Loups de Grenoble | Ranska | 2 | 1 | 0 | 1 | 2 | – | – | – | – | – |
|  | Columbus Blue Jackets | NHL | 49 | 4 | 11 | 15 | 22 | – | – | – | – | – |
| 2021–2022 | Columbus Blue Jackets | NHL | 36 | 11 | 9 | 20 | 12 | – | – | – | – | – | OQ | 3 | 2 | 2 | 4 | 0 |
|  |  |  |  |  |  |  |  |  |  |  |  |  | MM | 7 | 2 | 3 | 5 | 6 |
| 2022–2023 | ZSC Lions | NL | 46 | 13 | 22 | 35 | 30 | 9 | 2 | 3 | 5 | 2 | MM | 6 | 0 | 1 | 1 | 25 |
| 4 kautta | yhteensä | NHL | 123 | 22 | 27 | 49 | 44 | 18 | 2 | 5 | 7 | 4 |
| 2 kautta | yhteensä | SM-liiga | 108 | 27 | 36 | 63 | 74 | 6 | 1 | 1 | 2 | 25 |
| 2 kautta | yhteensä | Ranska | 42 | 11 | 9 | 20 | 71 | 12 | 5 | 5 | 10 | 12 |
| 1 kautta | yhteensä | National League | 46 | 13 | 22 | 35 | 30 | 9 | 2 | 3 | 5 | 2 |

Lähteet
-------

* Alexandre Texier The Internet Hockey Databasessa (englanniksi)
* Alexandre Texier Eurohockey-sivustolla (englanniksi)
* Alexandre Texier *Elite Prospects*. Everysport Media Group AB.  (englanniksi)

### Viitteet

1. ↑  Svoboda, Jeff: Battalion Breakdown: Alexandre Texier *nhl.com/bluejackets*.  8.7.2019. Columbus Blue Jackets. Viitattu 22.5.2018. (englanniksi)
2. ↑  Garcin, Thimoté: Philippe Bozon : « Alexandre Texier montre des signes très positifs » *ledauphine.com*.  6.5.2019. Le Dauphiné Libéré. Viitattu 16.10.2019. (ranskaksi)
3. 1 2 3 4 5 6 7 8 9  Alexandre Texier *Elite Prospects*. Everysport Media Group AB.  (englanniksi)
4. 1 2  Arponen, Miika: Näkökulma: Ei enää mikään pikkumaa - Ranskan jääkiekko tekee kovaa nousua *ls24.fi*.  7.5.2017. Marva Media Oy. Viitattu 26.6.2017.
5. ↑  Elite Prospects - Grenoble U18 *eliteprospects.com*. Everysport Media Group. Viitattu 19.3.2019. (englanniksi)
6. ↑  Elite Prospects - France U18 Stats 2014-2015 *eliteprospects.com*. Everysport Media Group. Viitattu 19.3.2019. (englanniksi)
7. ↑  Elite Prospects - France U18 Stats All-time season *eliteprospects.com*. Everysport Media Group. Viitattu 19.3.2019. (englanniksi)
8. ↑  Elite Prospects - France U18 Stats All-time totals/team *eliteprospects.com*. Everysport Media Group. Viitattu 19.3.2019. (englanniksi)
9. ↑  Hockey : Dijon bute sur Grenoble et son petit prodige Alexandre Texier *france3-regions.francetinfo.fr*.  13.9.2016. France Télévisions. Viitattu 26.6.2017. (ranskaksi)
10. ↑  Kimelman, Adam: 10 things learned at NHL Draft *NHL.com*.  25.6.2017. National Hockey League. Viitattu 26.6.2017. (englanniksi)
11. ↑  Nähdäänkö Jarmo Kekäläisen ranskalainen NHL-varaus Liigassa? – "Haluan kehittyä" *suomikiekko.com*.  25.6.2017. Nordic Sport Media. Viitattu 26.6.2017.
12. ↑  Savonen, Ilari: KalPalta todella mielenkiintoisia värväyksiä – NHL-draftissa korkealla varattuja huippulupauksia riveihin *suomikiekko.com*.  19.7.2017. Nordic Sport Media. Viitattu 19.7.2017.
13. ↑  Elite Prospects - KalPa *eliteprospects.com*. Everysport Media Group. Viitattu 19.3.2019. (englanniksi)
14. ↑  Columbus Blue Jackets sign Alexandre Texier to three-year ELC *nhl.com/bluejackets*.  22.5.2018. COLUMBUS, OHIO:  Columbus Blue Jackets. Viitattu 22.5.2018. (englanniksi)
15. ↑  Alexandre Texier NHL-tulokassopimukseen Columbus Blue Jacketsin kanssa *kalpa.fi*.  22.5.2018. KalPa Hockey Oy. Viitattu 22.5.2018.
16. ↑  Elite Prospects - KalPa *eliteprospects.com*. Everysport Media Group. Viitattu 19.3.2019. (englanniksi)
17. ↑  Blue Jackets Assign Center Alexandre Texier To Monsters *nhl.com/bluejackets*.  15.3.2019. COLUMBUS, OHIO:  Columbus Blue Jackets. Viitattu 19.3.2019. (englanniksi)
18. ↑  Lahtinen, Miikka: NHL-unelma lähestyy! Liigassa loistanut hyökkääjä jatkaa uraansa Pohjois-Amerikassa *Leijonat.com*.  16.3.2019. Nordic Sport Media. Viitattu 22.5.2018.
19. ↑  Lahtinen, Miikka: Huippunäytöt palkittiin! Superlupaus ensi kertaa NHL:ään – pelasi alle kuukausi sitten Liigassa *suomikiekko.com*.  4.4.2019. Nordic Sport Media. Viitattu 16.10.2019.
20. ↑  Nuutinen, Markus: Liigassa tällä kaudella ihastuttaneella superlupauksella onnistunut NHL-debyytti! *suomikiekko.com*.  6.4.2019. Nordic Sport Media. Viitattu 16.10.2019.
21. ↑  Columbus Blue Jackets - Ottawa Senators - April 6th, 2019 *NHL.com*.  6.4.2019. National Hockey League. Viitattu 16.10.2019. (englanniksi)
22. ↑  Tampa Bay Lightning - Columbus Blue Jackets - April 16th, 2019 *NHL.com*.  16.4.2019. National Hockey League. Viitattu 16.10.2019. (englanniksi)
23. ↑  Tuomala, Toni: Liigasta NHL-sankariksi vain kuukaudessa! Huippulupaus teki upeaa pudotuspelihistoriaa *suomikiekko.com*.  17.4.2019. Nordic Sport Media. Viitattu 16.10.2019.
24. ↑  Svoboda, Jeff: Meet the Team: What to know about the 23 on the Blue Jackets roster *nhl.com/bluejackets*.  3.10.2019. Columbus Blue Jackets. Viitattu 22.5.2018. (englanniksi)
25. ↑  Alexandre Texier Stats, Profile, Bio, Analysis and More *sportsforecaster.com*. XML Team Solutions, LLC.  Arkistoitu 5.8.2020. Viitattu 9.9.2020. (englanniksi)
26. ↑  CBJ loan Bemstrom, Texier & Vehvilainen to trio of Liiga clubs *nhl.com/bluejackets*.  8.9.2020. Columbus Blue Jackets. Viitattu 9.9.2020. (englanniksi)
27. ↑  Lund, Sakari: KalPalle tuttu huippuvahvistus NHL:stä – myös HIFK sai lainahyökkääjän Columbuksesta *yle.fi*.  8.9.2020. Yleisradio Oy. Viitattu 9.9.2020.
28. ↑  Alexandre Texier ei palaa Kuopioon - ranskalaisen lainasopimus on purettu *kalpa.fi*.  5.10.2020. KalPa Hockey Oy. Viitattu 5.10.2020.
29. ↑  Lahtinen, Miikka: Huippuvahvistus! Alexandre Texier löysi uuden lainaseuran – ei pelannut KalPassa peliäkään *suomikiekko.com*.  5.10.2020. Nordic Sport Media. Viitattu 5.10.2020.
30. ↑  Columbus Blue Jackets sign center Alexandre Texier to two-year contract  28.7.2021. Columbus Blue Jackets. Viitattu 17.5.2023. (englanniksi)
31. ↑  CBJ F Alexandre Texier granted leave of absence  10.3.2022. Columbus Blue Jackets. Viitattu 17.5.2023. (englanniksi)
32. ↑  Blue Jackets’ Alexandre Texier plans his NHL return — ‘He’s a different guy now’ *The Athletic*.  21.4.2023. The Athletic Media Compan. Viitattu 17.5.2023. (englanniksi)
33. ↑  Elite Prospects - France U18 *eliteprospects.com*. Everysport Media Group. Viitattu 19.3.2019. (englanniksi)
34. ↑  Elite Prospects - France U20 *eliteprospects.com*. Everysport Media Group. Viitattu 19.3.2019. (englanniksi)
35. ↑  EIHC Championships *pointstreak.com*.  9.2.2017. Pointstreak Sports Technologies Inc. Viitattu 22.5.2018.
36. ↑  EIHC Championships *pointstreak.com*.  10.2.2017. Pointstreak Sports Technologies Inc. Viitattu 22.5.2018.
37. ↑  BEST PLAYER OF THE GAME SELECTED BY THE TEAM (pdf) *cis.iihf.hockey*.  20.5.2018. IIHF.  Arkistoitu 23.5.2018. Viitattu 22.5.2018. (englanniksi)
38. ↑  Alexandre Texier career profile at HockeyDraftCentral.com *HockeyDraftCentral.com*.  25.6.2017. Hockey Draft Central. Viitattu 26.6.2017. (englanniksi)
39. ↑  Fabrice Texier *Elite Prospects*. Everysport Media Group AB.  (englanniksi)